b'\n_START_ARTICLE_\nRauno Toivonen\n_START_PARAGRAPH_\nRauno Johannes Toivonen (17. joulukuuta 1924 Helsinki \xe2\x80\x93 8. syyskuuta 1999) oli suomalainen p\xc3\xa4\xc3\xa4toimittaja, lehdenkustantaja ja kirjailija._NEWLINE_Toivosen vanhemmat olivat liikkeenharjoittaja Viljo Toivonen ja Edla Maria Kyll\xc3\xb6nen. H\xc3\xa4n suoritti mainoshoitajan tutkinnon vuonna 1946._NEWLINE_Kotiuduttuaan sodasta Toivonen perusti 1945 Harrastelija-nimisen tekniikan lehden, jonka nimeksi muuttui 1953 Tekniikan Maailma. Toivonen toimi lehden p\xc3\xa4\xc3\xa4toimittajana vuodesta 1953 aina 1980-luvulle saakka ja h\xc3\xa4n my\xc3\xb6s kustansi lehte\xc3\xa4 siihen asti, kunnes lehti siirtyi Urpo Lahtisen Lehtimiehet Oy:lle. Vuonna 1965 Toivonen perusti viel\xc3\xa4 moottoriurheiluun keskittyv\xc3\xa4n Vauhdin Maailma -lehden._NEWLINE_Toivonen oli my\xc3\xb6s Kirjamaailma Oy:n toimitusjohtajana 1947\xe2\x80\x931949, Elektrofoto Oy:n toimitusjohtajana 1959\xe2\x80\x931972 sek\xc3\xa4 Tiedon Palat -lehden p\xc3\xa4\xc3\xa4toimittajana 1959\xe2\x80\x931960 ja Ajankohdan kustantajana 1967\xe2\x80\x931968._NEWLINE_Toivonen toimi Suomen Kirjailijaliiton puheenjohtajana vuosina 1972\xe2\x80\x931975 ja h\xc3\xa4n oli my\xc3\xb6s Suomen Tietokirjailijoiden Liiton j\xc3\xa4sen. H\xc3\xa4net kutsuttiin Suomen Kirjailijaliiton kunniaj\xc3\xa4seneksi vuonna 1982. Presidentti Mauno Koivisto my\xc3\xb6nsi Toivoselle kamarineuvoksen arvonimen.'